1Jo'ob 'ij u 'onquil ile, i 'atz laj sacerdóte, ma Ananías, xupon pa Cesaréa junam cu' juban qui wi qui jolom i aj Israel. Xak xa 'e jun licenciádo cu', ma Tértulo u bi. Ique xe upon chuwach i gobernador, cojbal u mac i ma Páblo. 2Are xqui c'am li ma Páblo chiquiwach, i ma Tértulo xu jek u cojic u mac. Xu bij che i ma Félis: —Nim laj winak mam gobernador, c'amori che, awumal yet lic chom oj 'olic, yoj chi oj re i jyub-i, n-ta jun c'ax chikij. Rumal i nim laj a no'oj, 'utz i 'atbal tzij cat tijin chu 'onquil pakawi, y wo'or mas 'utz caka na che i ka c'aslemal chuwach i ujer. 3Queje ile que'el chake xa ipa oj 'o wi, y lic caka tioxij chawe ronojel ka c'ux, at nim laj winak mam Félis. 4Keta'am chi lic latz' a wach, n-cakaj ta cat ka bay mas. Xui caka tz'onoj chawe, cha 'ana i pawor choj a ta na jubi'. 5I achi-le lic n-'us ta laj winak; kilom chi cu yoj qui nojbal i winak xa ipa ca 'e wi pa tak tinimit ronojel u wach i jyub ta'aj, cu petsaj ch'o'oj chiquixol i aj Israel winak y que'elok quiqui jach qui wach rumal. Ire xak aj c'amol u tzam chique i jutzobaj winak "aj Nazaren" ca bix chique. 6Xak xraj te cu kajsaj u 'ij i rachoch i Dios; xui-ri xka chapo, xkaj te'ek caka 'an 'atbal tzij puwi pacha cu bij i ka 'atbal tzij yoj. 7Xui-ri, i ma Lísias, chi capitan, xu min rib cu' u q'uial soldádo y xu maj pa ka 'ab. 8Te'uri xu bij chi je pachin que cojow u mac, 'o u chac que c'un awu'. Yet mísmo, we ca tz'onoj che i aj mac-le, cawetamaj na wach usuc' u mac coj tijin chu cojic. (Que ile xu bij i ma Tértulo che i gobernador.) 9Xak i aj Israel chi je c'un-nak ru', quiqui min quib chi ch'a'atic. Quiqui bij chi lic sak laj tzij ile. 10Are 'uri i gobernador xu c'ut ru' u 'ab che i ma Páblo chi ca ch'awic. I ma Páblo xu bij: —Lic cul in c'ux quin bij in tzij chawach, tobal wib, man weta'am chi q'uial chic junab 'o chawe chi ca 'at tzij pakawi yoj, oj aj Israel re i jyub-i. 11Yin, c'a te cablajuj 'ij iri wuponic pa Jerusalen chu cojic u 'ij i Dios. We cawaj cat tiqui chi tac'alem pa rakan chi sak laj tzij i quin bij. 12Ni'pa i que cojow in mac, quiqui bij chi are xin uponic, xin quilo coj tijin chu chapic kib chi tzij cu' juban chic winak pa rachoch i Dios, xak quin tijin chi qui ch'ujersaxic. Xui-ri, n-katzij ti ile. N-ta xak in 'anom pacha ile, mi ne pa rachoch i Dios, mi ne pa tak molbal'ib que i aj Israel, xak mi ne pa tak be re i tinimit. 13Ni'pa i que cojow in mac-i, n-que tiqui ta chu 'alijinsaxic we katzij in 'anom pacha quiqui bij. 14Xui-ri, 'o i in 'anom, chi n-cacaj ti ique, are iri: are quin coj u 'ij i Dios, chi xak i Dios que i katit ka mam, quin 'ano pacha cu bij i c'ac' c'utunic, y n-'us ti c'utunic-le, quiqui bij ique. Xui-ri, tupu quin coj i tzij-le, xak quin cojo ronojel ni'pa i tz'ibtal can rumal i mam Moises, xak cumal i ujer ajbil u tzij i Dios. 15Xak cul in c'ux che, chi que walij chic i camnak, ni'pa i je 'utz, xak ni'pa i ne te 'utz. Queje ile quin coj yin, xak queje ile quiqui coj i je aj cojol in mac. 16Rumal ile chi lic quin cojo, 'ax in 'anom wi pen u 'onquil wach u bim i Dios, man n-ta cu bij in c'ux chuwach ire, mi xak chiquiwach i winak. 17Q'uial junab n-in ta pa Jerusalen; te'uri xin tzalij lok, wuc'am li jubi' mer tobal que i niba'ib je wach aj Israel. Xak col in ya in sipon chuwach i Dios. 18Nabe xin 'an i rawasil pacha caka 'an yoj oj aj Israel winak, 'anbal ch'am che kib chuwach i Dios, te'uri xin 'e pa rachoch i Dios chu sujuxic in sipon chuwach i Dios. Are quin tijin ile chu 'onquil, xin 'iltaj cumal jujun aj Israel je petnak Asia. N-ta u q'uial winak wu' pacha quiqui bij i aj cojol in mac-i, y n-ta xak winak quin tijin chi qui ch'ujersaxic. 19I xe in 'ilaw chila, je are ique 'o u chac que c'un chi chawach, cojbal re in mac, we kas 'o in mac cacaj quiqui cojo. 20Y we ique n-cacaj taj, ni'pa i je 'o chi, chiqui bij 'uri wach in mac xqui riko are in 'o wi chiquiwach i qui nuc'bal t'isbal. 21Xui in mac-i xin 'an chiquiwach, co xin bij i tzij-i chique: "Wo'or quix tijin chu 'onquil 'atbal tzij chwij xa rumal quin cojo chi ca c'un chic sak chiquiwach i camnak," xin bij chiquiwach. (Queje u tzij i ma Páblo ile chuwach i gobernador, tobal rib xu 'ano.) 22I gobernador, ma Félis, reta'am usuc' i c'utunic chirij i Jesucrísto. Are xu ta i u tzij i ma Páblo, xu ch'obo chi n-co'on ta tan i 'atbal tzij. Xu bij chique: —Are ca c'un i capitan, ma Lísias, te'uri quin q'uis u 'onquil i 'atbal tzij —xu bij chique. 23Are 'uri xu tak chic u tz'apixic i ma Páblo, xui-ri xu bij che i caj'atzil i soldádo chi 'utz rilic chiqui 'ana man n-ta uyej cu tijo. Xak xu bij che chi miqui 'atij i pachin cacaj quiqui sipaj wach i rajwaxic che, i pachin cacaj quiqui solij. 24Che chic queb oxib 'ij, xe c'un chic i ma Félis ru' i rixokil, ati Drusíla, chi aj Israel ixok. Xu tak u siq'uixic i ma Páblo man craj cu ta wach usuc' i cojonic che i Jesucrísto. 25I ma Páblo, are xuponic, xoc chu c'utic che; xu bij che chi pachin craj ca terej chirij i Crísto, 'o u chac chu suc'ba u c'aslemal, xak 'o u chac cu jec' u rayijbal chi n-'us taj. Xak xu bij che chi ca c'un ni 'ij chi Dios cu 'at na tzij piquiwi i winak, wach tak qui 'anom. I ma Félis, are xu ta ile, lic xu xij rib. Xu bij che: —Co'on ile; 'utz cat 'ec. Te tan chic cat in siq'uij are talan in wach —xu bij. 26Xu ch'ob i gobernador mok ca sujux mer che rumal i ma Páblo lo'bal re i relbal pa cárcel. Rumal-i, q'uial mul xu siq'uij i ma Páblo ru'. 27Queb junab queje ile xu 'an i gobernador ma Félis che i ma Páblo, te'uri xel che u patan; are 'uri xoc i ma Pórcio Fésto pu q'uexel. I ma Félis, are xelic, n-xraj taj cu petsaj i coywal i aj Israel, rumal-i, n-xro'taj tu bi i ma Páblo.
LOS HECHOS WACH I XQUI 'AN I APOSTELAB 24